《秋怀 其一》
明代·黄圣期

朝来爽气满檀栾，坐对西山拄笏看。玉井远含诸壑静，碧云晴锁半峰寒。

殿前古柏团苍盖，湖上仙舟隐翠翰。遥忆宸游当此地，百灵趋走护金銮。

作者简介：黄圣期，初名希睿，字逢一，号济石。顺德人。维贵子。明神宗万历三十八年（一六一〇）进士。授户部主事。寻移疾归，卒年甫三十六。有《春晖堂稿》。清温汝能《粤东诗海》卷四四有传。